Document ID: 32011D0837

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Δεκεμβρίου 2011
για διόρθωση της απόφασης 2010/399/ΕΕ περί εξαιρέσεως από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ)
[κοινοποιηθείσα υπό τον αριθμό Ε(2011) 9130]
(Το κείμενο στη σλοβενική γλώσσα είναι το μόνο αυθεντικό)
(2011/837/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για την ίδρυση της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής (1), και ιδίως το άρθρο 7 παράγραφος 4,
Έχοντας υπόψη τον κανονισμό (ΕΚ) αριθ. 1290/2005 του Συμβουλίου, της 21ης Ιουνίου 2005, περί χρηματοδοτήσεως της κοινής γεωργικής πολιτικής (2), και ιδίως το άρθρο 31,
Έπειτα από διαβούλευση με την επιτροπή των γεωργικών ταμείων,
Εκτιμώντας τα ακόλουθα:
(1)
Με την απόφαση 2010/399/ΕΕ (3) η Επιτροπή απέκλεισε από τη χρηματοδότηση της Ευρωπαϊκής Ένωσης ποσό 2 280 860,00 ευρώ για τη Σλοβενία, σχετικά με μέτρα που αφορούν την αγροτική ανάπτυξη, το αγροτικό περιβάλλον και τις λιγότερο ευνοημένες περιοχές, για ποσά τα οποία δεν είχαν ακόμη εισπραχθεί από τους δικαιούχους στις 23 Ιουνίου 2009. Το ποσό αυτό προέκυψε από δεδομένα τα οποία παρέσχε η Σλοβενία στην Επιτροπή. Η Σλοβενία ενημερώθηκε ότι ανάκτηση των ποσών αυτών μετά τις 23 Ιουνίου 2009 δεν δηλώνεται ούτε επιστρέφεται στην Επιτροπή.
(2)
Κατά την υποβολή της τελικής δήλωσης δαπανών και της αίτησης τελικής πληρωμής στην Ευρωπαϊκή Επιτροπή για το κλείσιμο των μεταβατικών προγραμμάτων αγροτικής ανάπτυξης, η Σλοβενία εσφαλμένα συμπεριέλαβε ανακτηθέντα ποσά τα οποία υποβλήθηκαν στην προαναφερθείσα δημοσιονομική διόρθωση στις τελικές δηλώσεις τους. Με βάση τα ποσά που παρέσχε η Σλοβενία, εγκρίθηκε η απόφαση 2009/984/ΕΕ της Επιτροπής (4) για τον καθορισμό, για την Τσεχική Δημοκρατία, την Ουγγαρία και τη Σλοβενία, του τελικού υπολοίπου προς καταβολή ή ανάκτηση κατά την περάτωση των προγραμμάτων που καταρτίζονται στο πλαίσιο των μεταβατικών μέτρων αγροτικής ανάπτυξης τα οποία χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ).
(3)
Μετά την παραλαβή της εντολής είσπραξης για τη διόρθωση από την απόφαση 2010/399/ΕΕ, η Σλοβενία ενημέρωσε την Επιτροπή ότι μέρος της διόρθωσης αφαιρέθηκε ήδη με την απόφαση 2009/984/ΕΕ. Μετά από λεπτομερή ανάλυση και επιβεβαίωση από τον Οργανισμό Πιστοποίησης του Οργανισμού Πληρωμών της Σλοβενίας, επιβεβαιώθηκε επικάλυψη 2 170 331,88 ευρώ.
(4)
Επομένως η Σλοβενία οφείλει στην Επιτροπή μόνο τη διαφορά μεταξύ του ποσού της αρχικής διόρθωσης 2 280 860 ευρώ στην απόφαση 2010/399/ΕΕ και του ποσού των ανακτήσεων που δηλώνονται στην απόφαση 2009/984/ΕΕ, ύψους 2 170 331,88 ευρώ. Η διαφορά αυτή ισούται με 110 528,12 ευρώ. Η αρχική εντολή είσπραξης αντικαθίσταται από νέα, ύψους 110 528,12 ευρώ.
(5)
Επομένως, η απόφαση 2010/399/ΕΕ πρέπει να διορθωθεί αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Όλες οι καταχωρίσεις του παραρτήματος της απόφασης 2010/399/ΕΕ που αφορούν τη Σλοβενία αντικαθίστανται από τις καταχωρίσεις του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στη Δημοκρατία της Σλοβενίας.
Βρυξέλλες, 12 Δεκεμβρίου 2011.

Labels: 18
15
19
6